1.ĮVADAS

Vasarą kilusi COVID-19 banga, kurią lėmė omikron atmainos BA.4 ir BA.5 potipiai, mums labai aiškiai priminė, kad pandemija dar nesibaigė. Nuo birželio mėn. pradžios iki liepos mėn. vidurio ES ir (arba) EEE šalyse COVID-19 atvejų padaugėjo tris kartus. Nuo to laiko atvejų skaičius vėl mažėja, bet tebėra didelis tarp 65 metų ir vyresnio amžiaus žmonių, todėl padidėjo į ligonines ir intensyviosios terapijos skyrius paguldomų šios amžiaus grupės asmenų skaičius. Apskritai ES ir (arba) EEE šalyse kiekvieną savaitę nuo COVID-19 vis dar miršta daugiau kaip 2 300 žmonių.

Šie skaičiai kelia nerimą, be kita ko, dėl to, kad jie, tikėtina, ne visiškai atspindi tikrąją padėtį, be to, jie neapima COVID-19 padarinių, kaip antai ilgalaikio COVID-19 sindromo, taip pat pandemijos poveikio psichikos sveikatai. Be to, visos šalys panaikino daugumą apribojimų, o jų gyventojai patiria pandemijos sukeltą nuovargį, dėl kurio gali keistis jų elgsena. Šie veiksniai lemia palankesnes sąlygas virusui greitai plisti ES, dėl to gali atsirasti naujų viruso atmainų, kurios gali „apeiti“ imuninę sistemą, lengviau plisti arba sukelti sunkesnės formos ligą. Todėl gali būti, kad, jei virusas nebus kontroliuojamas ir nebus užkirstas kelias kitų infekcijų protrūkiams, iššvaistysime mums taip brangiai atsiėjusią patirtį, kurią įgijome reaguodami į pandemiją.

Nuo šių metų balandžio mėn. pabaigos skiepijimosi vakcinomis nuo COVID-19 apimtis ES beveik nepakito. 7,5 proc. 60 metų ir vyresnių asmenų vis dar nepasiskiepiję, 16,3 proc. dar nepaskiepyti pirmąja stiprinamąja doze. Vertinant suaugusiųjų skiepijimosi apimtį matyti, kad nepasiskiepiję 14,1 proc. 18 metų ir vyresnių asmenų, o pirmos stiprinamosios dozės dar negavo 35,5 proc. suaugusiųjų. Be to, nors vakcinos ir toliau gerai apsaugo nuo sunkių padarinių (sunkios ligos, hospitalizavimo ir mirties), skiepijant užtikrinama apsauga taip pat silpnėja, nes dauguma žmonių paskutinį kartą skiepijosi prieš kelis mėnesius. Aplinkoje plačiai paplitusios omikron atmainos, skiepijimo aprėpties skirtumai tarp šalių ir jų viduje, taip pat silpnėjanti natūralios infekcijos ir vakcinų suteikta apsauga lemia sudėtingas aplinkybes, nuo kurių priklauso gyventojų imunitetas.

Atsižvelgiant į pastaruosius dvejus metus, spėjama, kad šį rudenį ir žiemą per ES gali nusiristi dar viena COVID-19 banga. Žmonėms sugrįžtant į darbus po atostogų, vėl atsidarant mokykloms ir dėl šalto oro žmonėms buriantis bendrauti į uždaras patalpas, užsikrėtimo atvejų skaičius gali dar labiau išaugti. Taip pat tikėtina, kad, kaip įprasta žiemos sezono metu, ES prasidės aktyvaus kvėpavimo takų ligas sukeliančių virusų, įskaitant gripą, plitimo sezonas. Tokios prognozės yra iššūkis nacionalinėms sveikatos priežiūros sistemoms, kurioms ir taip tenka pernelyg didelė našta, ir jų darbuotojams visoje ES.

Šiame komunikate, kuris grindžiamas balandžio mėn. pasiūlytais keliais veiksmais, valstybės narės raginamos įgyvendinti būtinas integruotas strategijas ir priemones, kurios padėtų išvengti COVID-19 atvejų bangos šį rudenį ir žiemą, taip pat sukurti būtinas struktūras, kurios suteiktų galimybę tvariai reaguoti į būsimus protrūkius. Be to, Komisija ragina valstybes nares toliau koordinuoti pasirengimo pastangas visoje ES prieš kylant kitai bangai ir toliau įgyvendinti skiepijimo programas. Galiausiai, nesustodami dabar, galime sumažinti spaudimą, kurį veikiausiai patirs mūsų šalių sveikatos priežiūros sistemos, taip pat sumažinti neigiamą poveikį savo šalių ekonomikai ir iššūkius, kuriuos teks įveikti mūsų visuomenei.

2.VAKCINŲ NUO COVID-19 KŪRIMAS IR PRIEINAMUMAS RUDENĮ IR ŽIEMĄ

Vakcinų nuo COVID-19 sukūrimą galima laikyti mokslo pergale; manoma, kad, sėkmingai įgyvendinant skiepijimą tokiomis vakcinomis, pirmaisiais metais visame pasaulyje pavyko išgelbėti maždaug 20 mln. gyvybių. Atsižvelgiant į šiuo metu vėl kylančią pandemiją, kurią paskatino omikron atmainos BA.4 ir BA.5 potipiai, svarbu dar kartą atkreipti dėmesį į tai, kad dabartinės vakcinos nuo COVID-19 (monovalentės vakcinos, skirtos apsisaugoti nuo pirminio SARS-CoV-2 viruso) ir toliau užtikrina gerą apsaugą nuo hospitalizavimo, sunkios ligos ir mirties. Skiepijimas tebėra patikimiausias būdas išvengti sunkios ligos, todėl mažina mirtingumą nuo COVID-19.

Tuo pat metu vakcinų gamintojai kuria pritaikytas iRNR vakcinas, kurias numatoma naudoti kaip stiprinamąsias vakcinas, skirtas apsisaugoti nuo viruso omikron atmainų. Europos vaistų agentūra (EMA) patvirtino pritaikytas vakcinas „Comirnaty“ ir „Spikevax“, skirtas apsisaugoti nuo pirminio SARS-CoV-2 viruso ir omikron atmainos BA.1 potipio; rugsėjo mėn. jos buvo įregistruotos ES pagal 2021 m. Komisijos numatytą paspartintą procedūrą. EMA taip pat pradėjo tęstinę pritaikytos vakcinos „Comirnaty“ nuo pirminio SARS-CoV-2 viruso ir jo omikron atmainos BA.4 ir BA.5 potipių peržiūrą, kad ją būtų galima įregistruoti rudenį pagal paspartintą procedūrą. Tikimasi, kad pritaikytos iRNR vakcinos užtikrins veiksmingesnę ir platesnę apsaugą nuo dabartinių ir būsimų susirūpinimą keliančių atmainų.

Tikimasi, kad antros kategorijos baltyminės vakcinos, kurių tikimasi sulaukti per kelias ateinančias savaites, apsaugos nuo skirtingų SARS-CoV-2 atmainų ir papildys mūsų įvairų vakcinų rinkinį bei skiepijimo strategijų pasirinkimo galimybes. Gaminant šiuo metu ES rinkoje esančias vakcinas „Nuvaxovid“ ir „VLA2001“, naudojamos saugios ir veiksmingos įprastinės vakcinų platformos, dėl kurių skiepijimas nuo COVID-19 gali tapti priimtinesnis. Be to, vakcinas „Vidprevtyn“ ir „PHH-1V“, kurios yra skirtos apsisaugoti nuo kitų susirūpinimą keliančių COVID-19 atmainų padermių, bus galima naudoti kaip veiksmingas alternatyvas vykdant heterologinę stiprinamąją vakcinaciją. ES sutartimis dėl vakcinų užtikrinta, kad valstybės narės galėtų gauti šių naujųjų vakcinų tiek, kiek jų reikia, kai tik jos bus pagamintos. Šių metų rugpjūčio mėn. su bendrove HIPRA pasirašyta pirmoji bendro viešojo pirkimo preliminarioji sutartis dėl vakcinos nuo COVID-19.

Neįmanoma numatyti, kokios atmainos vyraus rudenį ir žiemą, bet Sąjunga ir toliau užtikrins galimybę pasinaudoti įvairiu ir lengvai pritaikomu vakcinų rinkiniu, kuriuo užtikrinama itin gera apsauga nuo SARS-CoV-2.

Dėl ES vakcinų strategijos valstybės narės yra pasirengusios planuoti ir pradėti įgyvendinti skiepijimo kampanijas, įskaitant skiepijimą pritaikytomis vakcinomis, dar neprasidėjus rudeniui ir prireikus papildomai skiepyti stiprinamosiomis dozėmis, atsižvelgiant į tokių vakcinų charakteristikas ir nacionalines rekomendacijas. Komisija toliau bendradarbiauja su gamintojais siekdama užtikrinti, kad valstybės narės pirmiausia gautų labiau pritaikytas vakcinas, kai tik jos bus pagamintos. Komisija taip pat toliau palaiko glaudžius ryšius su svarbiausių sudedamųjų dalių, kurių reikia įvairiuose gamybos proceso etapuose, tiekėjais. Be to, bendra ES ir JAV vakcinų nuo COVID-19 gamybos ir tiekimo grandinės darbo grupė susitarė dėl vakcinų nuo COVID-19 gamybai būtinų svarbiausių medžiagų, kurias verta stebėti, sąrašo. Tokia stebėsena bus naudojama kaip ankstyvojo perspėjimo sistema ir padės ankstyvame etape nustatyti galimas kliūtis tiekimo grandinėje.

Planuodama veiklą vidutinės trukmės laikotarpiu, Komisija bendradarbiauja su tarptautiniais partneriais ir galimų vakcinų nuo visų padermių koronavirusų arba kombinuotųjų vakcinų, kurios sukelia platesnės apimties, stipresnį ir ilgiau išliekantį imuninį atsaką, kūrėjais. Be to, Komisija atidžiai stebi į nosį vartojamų, į raumenis leidžiamų ir į odą švirkščiamų vakcinų kūrimo procesą. Tikimasi, kad šiomis vakcinomis bus paprasčiau skiepyti žmones, jas bus paprasčiau gauti ir kad dėl jų skiepijimasis taps priimtinesnis. Be to, ES susitarimais dėl vakcinų taip pat užtikrinta, kad bendrovės išsamiai informuotų valstybes nares apie pažangą, padarytą kuriant šias vakcinas.

Apskritai, mokslinių tyrimų ir plėtros finansavimas, pritaikyti reguliavimo būdai, taip pat gamybos ir infrastruktūros pajėgumų stiprinimas bus itin svarbūs siekiant užtikrinti galimybę gauti saugių ir veiksmingų naujos kartos vakcinų.

3.KITŲ SKIEPIJIMO NUO COVID-19 STRATEGIJŲ ĮGYVENDINIMAS

Kadangi skirtingu metu per ateinančias kelias savaites ir mėnesius rinkai bus pateikta įvairių vakcinų, valstybės narės turėtų atsižvelgti tiek į galimą apsaugą, kurią užtikrins pritaikytos vakcinos, tiek į tam tikrų rizikos grupių asmenų skiepijimo tinkamu laiku naudą. Nacionalinės skiepijimo strategijos turėtų būti koordinuojamos ir suderintos tarpusavyje, kad būtų išvengta didelių skirtumų tarp ES ir (arba) EEE šalių ir kad visuomenei būtų aišku ir ją pasiektų nuosekli informacija. Be to, jos turėtų būti pradėtos įgyvendinti prieš kylant kitai šios infekcijos bangai.

Nacionalinių skiepijimo kampanijų prioritetas ir toliau turėtų būti siekis didinti kriterijus atitinkančių asmenų pirminio skiepijimosi ir skiepijimosi pirmąja stiprinamąja doze apimtį. Tai ypač svarbu toms grupėms gyventojų, kuriems kyla didesnė sunkių infekcijos pasekmių rizika, ir toms šalims, kuriose mažesnė skiepijimosi apimtis. Vis dar yra didelių spragų ir skirtumų tarp šalių ir gyventojų grupių, ir juos reikėtų pašalinti siekiant sustiprinti apsaugą.

Tolesniame skirsnyje pateikiami valstybėms narėms skirti pasiūlymai dėl jų nacionalinių skiepijimo nuo COVID-19 strategijų, įskaitant prioritetus ir veiksnius, į kuriuos reikia atsižvelgti jas rengiant ir įgyvendinant.